stanford-oval/wikipedia huggingface dataset:
סטיבן ספילברג
קריירה > סרטי הקולנוע הראשונים

לאחר הצלחתו של "Duel" החל ספילברג לעבוד בתעשיית הקולנוע. סרטו הראשון היה "שוגרלנד אקספרס" בכיכובה של גולדי הון, בסרט אשר התבסס על מקרה אמיתי - אסיר נמלט ואשתו יצאו לקבל חזקה על בנם שנמסר לאימוץ. סרט זה זכה בהצלחה בביקורת ובקופה שאפשרה לו להתקדם לעבר הפרויקט הבא - "מלתעות", סרט אימה על פי ספרו של פיטר בנצ'לי. בסרט מתוארת עיירת נופש קטנה הנרדפת על ידי כריש ענק. זו הייתה הצלחתו הקופתית הגדולה הראשונה של ספילברג, והכנסות הסרט עלו על מאה מיליון דולר.
כבר בסרטים אלה ניכרים המרכיבים אשר יהפכו ל"נוסחה" של ספילברג, עליה יחזור שוב ושוב בצורות שונות בהצלחה רבה - ההתמודדות עם גורם גדול מהחיים ועל-טבעי (המשאית ב-"Duel", הכריש ב"מלתעות", הדינוזאורים ב"פארק היורה" ואלוהים עצמו ב"שודדי התיבה האבודה"), מוסר ההשכל לפיו אל לו לאדם להתערב יתר על המידה במעשי הבריאה ("פארק היורה", "שודדי התיבה האבודה", ואפילו "דו"ח מיוחד" בו נכשל ניסיון למנוע פשעים באמצעות קריאת מחשבות), הצגת הגיבור כ"כל אדם" אמריקני (הבלטת מלחמתו בגורם זר - כריש, חייזרים, נאצים, דינוזאורים. כולם לא אמריקנים או אף אנטי-אמריקנים), שחזור מדויק של אלמנט טבעי או תקופתי יוצא דופן (הצגת דמויות "אמיתיות" של כריש ענק, דינוזאורים, חייזרים, או אף נאצים "אמיתיים" ב"שודדי התיבה האבודה" וב"אינדיאנה ג'ונס ומסע הצלב האחרון"), תוך שימוש נרחב באפקטים מיוחדים.
מרכיבים אלו שוכללו בסרטו הבא "מפגשים מהסוג השלישי" בו פוגש הגיבור הכול אמריקני ריצ'רד דרייפוס חייזרים, תוך שהוא נאבק בממסד המנסה למנוע ממנו את הפגישה. גם סרט זה היה להצלחה קופתית וזכה למעמד של "סרט פולחן" אצל אוהבי המדע הבדיוני.
לאחר סרט זה נתקל ספילברג בכישלונו הראשון, קומדיית המלחמה "1941".
קריירה > ספילברג בשיאו

לאחר כישלון "1941" ביים ספילברג מספר להיטי ענק, אשר ביססו את מעמדו כבמאי מוביל בהוליווד מבחינת הפופולריות והרווחיות של סרטיו. "שודדי התיבה האבודה" (הראשון בסדרת סרטי אינדיאנה ג'ונס), "אי.טי. - חבר מכוכב אחר", ו"פולטרגייסט" מילאו את אולמות הקולנוע בשנות השמונים, וכך עשה "פארק היורה" בשנות התשעים. סרטים אלו מהווים בידור הוליוודי טהור, בעלי עלילה מהירה, אפקטים מרשימים, ופונים אל טווח גילים רחב.
ניסיונותיו ליצור סרטים בעלי עומק, החלו עם "הצבע ארגמן", ו"אימפריית השמש", פנו לקהל מבוגר יותר ועסקו בנושאים חברתיים קשים, כגון היחס אל האוכלוסייה האפרו-אמריקנית.
שני סרטיו המשמעותיים ביותר מבחינה זו הם "רשימת שינדלר" שבו הציג את סיפורו של אוסקר שינדלר, תוך שחזור של החיים בגטו, והשמדת היהודים במחנה העבודה פלאשוב, ו"להציל את טוראי ריאן" אשר כלל סצנת פתיחה מרשימה וארוכה ששחזרה את הפלישה לנורמנדי במלחמת העולם השנייה. שני סרטים אלו זיכו אותו בפרס האוסקר לבמאי הטוב ביותר (הראשון עבור הבמאי לאחר למעלה מ-20 שנות יצירה ולאחר 5 מועמדויות לבמאי הטוב ביותר ו-7 מועמדויות לסרט הטוב ביותר), אך נותרו יצירות שנויות במחלוקת מבחינה קולנועית וערכית.
בשנת 2005 ביים את הסרט "מינכן", המספר על טבח הספורטאים באולימפיאדת מינכן 1972 ועל חיסול המחבלים בידי סוכני המוסד וצילומיו נותרו חשאיים. שמו הראשון שהוצע היה "נקמה", אך שונה (וזאת עקב חשש מצד חברות ההפקה וספילברג עצמו כי יעורר זעם מצד אנשים רבים) ל"מינכן".
מדי פעם היו לספילברג תקופות בהן יצירותיו לא זכו להצלחה רבה בקופות ואף נכשלו, או שקיבלו ציונים נמוכים מצד מבקרי הקולנוע; (הבולט שבהם הוא הסרט "הוק", על פיטר פן שהתבגר), אך אלו לא פגעו במעמדו הרם והייחודי כבמאי מוביל ומוערך.
בשנת 2022 יצא סרטו הסמי-אוטוביוגרפי "הפייבלמנים" המתאר את ילדותו ונעוריו, האהבה לקולנוע ואת סיפורו המשפחתי. הסרט מבוסס על חייו, גם אם לא במדויק. בן דמותו נקרא "סמואל" - זהו שמו היהודי של ספילברג. ספילברג הקדיש את הסרט להוריו - לאה וארנולד.
קריירה > הפקה

בנוסף לבימוי, ספילברג עוסק בהפקת סרטים. הפקת סרטי הנפשה (בין היתר הלהיט "מי הפליל את רוג'ר ראביט"), אך גם שוברי קופות כמו "בחזרה לעתיד" ו"פארק היורה 3". הוא שותף בבעלות באולפני "דרימוורקס" (האחראי לסרטים מצליחים כמו "נסיך מצרים", "מרד התרנגולים" ו"שרק"). בשנת 2006 הפיק את הסרט "מכתבים מאיוו ג'ימה" בבימויו של קלינט איסטווד.
ספילברג הפיק מספר סדרות הנפשה מצליחות עבור חברת האחים וורנר, כמו "עלילות טייני טון", "אנימניאקס", "פריקזויד" ו"פינקי והמוח" (שהפכה לסדרת קאלט בקרב מעריצים). בסדרה "אנימניאקס" שודר מערכון עם קריצה עצמית ובו גיבורי הסדרה עוזרים למיכלאנג'לו לצבוע את תקרת הקפלה הסיסטינית. הצייר הדגול משוכנע שחבר הליצנים שמסביבו הרס הכול כשהוא רואה שבמרכז התקרה, בציור המפורסם שבו נוגעים אצבעות האדם והאלוהים, מופיע אי. טי. במקום אלוהים. אולם כאשר האפיפיור מגיע לצפות בתקרה, הוא מביע שביעות רצון. אז מסתבר לצופים שהאפיפיור הוא ספילברג בעצמו, "הסוד להצלחה הוא להכיר את הקהל שלך", מסכמים גיבורי הסדרה.
לקח חלק בהפקת הסדרה "Halo" סדרת לייב אקשן המבוססת על זיכיון משחקי הווידאו Halo, שעלתה במהלך שנת 2022 בשירות הסטרימינג של פרמאונט+. ספילברג הוא משמש כאן כמפיק בפועל של סדרת המלחמה "אדוני האוויר" שתעלה גם במהלך שנה זו ברשת אפל TV פלוס.
ספילברג היה בין מפיקי הסדרה התיעודית "החיים על פני האדמה" (2023) שהופצה דרך נטפליקס וכוללת שילוב של צילומי טבע באיכות HDTV ושחזור בעלי חיים פרה-היסטוריים באנימציה ממוחשבת.
בצד השני של המצלמה הופיע ספילברג מספר פעמים בהופעת קמע בתפקידי אורח קומיים, או כניצב הנראה לשנייה או שתיים, הן בסרטים שביים בעצמו כמו "אינדיאנה ג'ונס" ו"העולם האבוד" והן בסרטים שהפיק או שביימו או הפיקו ידידיו, כמו "גרמלינס" או "האחים בלוז" (בו שיחק תפקיד של פקיד במשרד השמאי המחוזי בסצנה הנמשכת כדקה).
באוגוסט 2024, פורסם כי הסרט של קלואי ז'או, "Hamnet", יופץ על ידי חברת Focus Features, וכי ספילברג הצטרף כמפיק. מלבד ספילברג, המפיקים של הסרט כוללים את ליזה מרשל, פיפה האריס וסם מנדס.
חיים אישיים

ספילברג הצהיר מספר פעמים שהוא גאה במוצאו היהודי ויצא להגנת ישראל פעמים רבות ובין היתר מחרים את תנועת BDS ומסרב להופיע או להיפגש בפני פעילים או מנהיגים אנטישמים או אנטי ציונים.
כיהודי הוא מרבה לעסוק בתולדות עם ישראל. אחד מסרטיו, "רשימת שינדלר", עוסק בהצלת יהודים בשואה על ידי חסיד אומות העולם, אוסקר שינדלר. ספילברג מממן את קרן השואה "הקרן לתיעוד ההיסטוריה החזותית של השואה באוניברסיטת דרום קליפורניה" (אנ'), אשר עוסק בתיעוד עדויות ניצולי השואה. סרטים נוספים שלו העוסקים ביהודים הם "פייבל והחלום האמריקאי", "מינכן", ועוד. בנוסף מממנת קרן מטעמו חלק ניכר מפעילות ארכיון ספילברג באוניברסיטה העברית.
ספילברג היה נשוי לשחקנית איימי אירווינג בין השנים 1985–1989, בהסדר הגירושין הוא העניק לאירווינג 100 מיליון דולר. לפי ההסדר, ספילברג ואירווין חולקים באחריות ובטיפול בבנם המשותף, מקס סמואל. לאחר כישלון נישואין אלו, ספילברג פיתח מערכת יחסים עם השחקנית קייט קאפשו אשר שיחקה בסרטו "אינדיאנה ג'ונס והמקדש הארור", הם נישאו ב-12 באוקטובר 1991 לאחר שקאפשו התגיירה לטובת הנישואים. הם הבעלים של ארבעה בתים ברחבי ארצות הברית.
ב-10 בדצמבר 2023 הכריז ספילברג על מיזם לתיעוד הזוועות והפשעים נגד האנושות שביצעו הפלסטינים במתקפת הטרור של 7 באוקטובר 2023. במסגרת הפרויקט יוקלטו עדויות של ניצולי הטבח.
לספילברג שישה ילדים, מתוכם ארבעה ביולוגים:
מקס סמואל ספילברג (נולד ב-13 ביוני 1985) - בנו של ספילברג מנישואיו עם אמי אירווינג
ת'או ספילברג (נולד ב-1988) - בנה המאומץ של קאפשו לפני נישואיה לספילברג, שאימץ אותו גם הוא לאחר נישואיהם.
סשה רבקה ספילברג (נולדה ב-14 במאי 1990) - בתם המשותפת של ספילברג וקאפשו.
סויר אייברי (Sawyer Avery) (נולד ב-10 במרץ 1992) - בנם המשותף של ספילברג וקאפשו.
מיקלה ג'ורג' (נולדה ב-28 בפברואר 1996) - בת מאומצת.
דסטרי אלין ספילברג (נולדה ב-1 בדצמבר 1996) - בתם המשותפת של ספילברג וקאפשו.
פילמוגרפיה נבחרת > הצלחת הסרטים בעולם

כמה מסרטיו של ספילברג מדורגים ברשימת 100 הסרטים המצליחים ביותר בכול הזמנים, בדרוג על פי רמת ההכנסות (דירוגם לא הובא כאן משום השינוי בדירוג הסרטים בכול פעם שיוצא למסכים שובר-קופות). הסכום הנמוך ביותר ברשימה עומד על כ-380 מיליון דולר. נכון לאפריל 2018, ספילברג הוא הבמאי היחיד שסך ההכנסות מסרטיו מגיע למעל 10 מיליארד דולר.
"פארק היורה" - עם 914.7 מיליון דולר.
"בחזרה לעתיד" - עם 821.4 מיליון דולר.
"אי. טי." - עם 792.9 מיליון דולר.
"אינדיאנה ג'ונס וממלכת גולגולת הבדולח" - עם 786.6 מיליון דולר.
"פארק היורה: העולם האבוד" - עם 618.6 מיליון דולר.
"מלחמת העולמות" - עם 588.6 מיליון דולר.
"שחקן מספר אחת" - עם 582.9 מיליון דולר.
"להציל את טוראי ריאן" - עם 481.8 מיליון דולר.
"אינדיאנה ג'ונס ומסע הצלב האחרון" - עם 474.2 מיליון דולר.
"מלתעות" - עם 470.7 מיליון דולר.
"שודדי התיבה האבודה" - עם 384.1 מיליון דולר.
פרסים ועיטורים

אביר מפקד במסדר האימפריה הבריטית (2001)
פרס חוג מבקרי הסרטים של לונדון לסרט השנה (1998)
פרס אינקפוט (1982)
קצין בלגיון הכבוד (2008)
פרס מכון הסרטים האמריקאי על מפעל חיים (1995)
פרס אמי לבידור בשעות היום לתוכנית אנימציה לילדים (1997)
פרס סאטורן לבמאי הטוב ביותר (1978)
פרס חוג מבקרי הקולנוע של ניו יורק לסרט הטוב ביותר (1998)
פרס חוג מבקרי הסרטים של לונדון לסרט השנה (1994)
פרס חוג מבקרי הסרטים של לונדון לבמאי השנה (1994)
מדליית השלום של האו"ם (1982)
פרס גלובוס הזהב (1994)
פרס גלובוס הזהב לבמאי הטוב ביותר - סרט קולנוע (2023)
פרס אגודת מבקרי הקולנוע של דלאס-פורט וורת' לבמאי הטוב ביותר (1998)
פרס אגודת מבקרי הקולנוע של דלאס-פורט וורת' לבמאי הטוב ביותר (1993)
פרס הזיכרון על שם אירווינג ת'אלברג (1987)
דוקטור לשם כבוד מאוניברסיטת הרווארד (2016)
פרס סאטורן לבמאי הטוב ביותר (1982)
היכל התהילה של המדע הבדיוני והפנטזיה (2005)
פרס סזאר (1995)
פרס הוגו להצגה הדרמטית (1982, 1982, 1990, 1994)
אגדה חיה של ספריית הקונגרס (אפריל 2000)
פרס סאטורן לבמאי הטוב ביותר (1994)
פרס באפט"א לסרט הטוב ביותר (1993)
המדליה הלאומית למדעי הרוח (1999)
עיטור  מסדר הכבוד של הרפובליקה הפדרלית של גרמניה בדרגת מפקד בכיר (1998)
פרס אוסקר לסרט הטוב ביותר (1993)
פרס אוסקר לבמאי הטוב ביותר (1993)
פרס אוסקר לבמאי הטוב ביותר (1998)
פרס חוג מבקרי הקולנוע של ניו יורק לסרט הטוב ביותר (1993)
פרס מרכז קנדי (2006)
פרס אגודת מבקרי הסרטים הלאומית לבימוי הטוב ביותר (1982)
פרס אגודת מבקרי הקולנוע של בוסטון לבמאי הטוב ביותר (1983)
פרס סאטורן לבמאי הטוב ביותר (2003)
פרס גלובוס הזהב לבמאי הטוב ביותר - סרט קולנוע (1998)
פרס איגוד עיתונאי הברודקאסט לבמאי הטוב ביותר (2002)
פרס אגודת מבקרי הסרטים הלאומית לבימוי הטוב ביותר (1993)
דוקטור לשם כבוד של האוניברסיטה היגלונית של קרקוב
פרס אמי לבידור בשעות היום
כוכב בשדרת הכוכבים בהוליווד
פרס יופיטר
פרס צופה הנשר הנכבד
מפקד של מסדר הכתר הבלגי
פרס דוד די דונטלו להפקה זרה
פרס דוד די דונטלו לסרט הזר הטוב ביותר
Eagle Scout
מדליית החירות של פילדלפיה
פרס מועצת ביקורת הקולנוע האמריקנית לסרט הטוב ביותר
פרס חוג מבקרי הסרטים של ניו יורק לסרט אנימציה
מדליית החירות הנשיאותית
פרס דוד דה דונטלו לבמאי הזר
פרס באפט"א לבימוי הטוב ביותר
פרס התסריט הטוב ביותר של פסטיבל קאן
מסדר החיוך
פרס סזאר של כבוד
פרס גילדת הבמאים האמריקנית
אביר הצלב הגדול של מסדר ההצטיינות של הרפובליקה האיטלקית
פרס דוד דה דונטלו למפעל חיים
פרסים ועיטורים > מבחר פרסים והוקרה נוספים

בשנת 2001 זכה בתואר הכבוד של אביר מפקד במסדר האימפריה הבריטית (KBE) מאת מלכת בריטניה, על תרומתו לתעשיית הבידור הבריטית.
בטקס פרסי גלובוס הזהב שנערך ב-11 בינואר 2009 הוא זכה בפרס על מפעל חיים ע"ש ססיל ב. דה-מיל.
ב-2013 עיטור נשיא מדינת ישראל על פעילותו למען ישראל
ב-2015 עוטר במדליית החירות הנשיאותית על ידי נשיא ארצות הברית ברק אובמה.
בשנת 2021, זכה בפרס גלובוס הזהב על המיוזיקל בבימויו "סיפור הפרברים"
ספטמבר 2022 פרס חביב הקהל בפסטיבל טורונטו לסרטו האוטוביוגרפי "הפייבלמנים"
פברואר 2023 פרס דב הזהב על מפעל חיים
פרסים ועיטורים > בעל חיים הקרוי על שמו

מארדקטילוס ספילברגי (Maaradactylus spielbergi), הוא מין של פטרוזאור, סוג של דינוזאור מעופף שהתגלה ב-2019 ונקרא על שם סטיבן שפילברג, כיוון שבעלי חיים אלו מככבים רבות בסרטי פארק היורה של ספילברג.
לקריאה נוספת

על ספילברג נכתבו מספר רב של ביוגרפיות לאורך השנים, להלן רשימה נבחרת:
Collins, Tom, Steven Spielberg Creator of E.T., Dillon (Minneapolis, MN), 1983
Leather, Michael, The Picture Life of Steven Spielberg, F. Watts (New York City), 1984
Mabery, D. L., Steven Spielberg, Lerner (Minneapolis, MN), 1986
Mott, Donald R. and Cheryl McAllister Saunders, Steven Spielberg, Twayne (Boston, MA), 1986
Conklin, Thomas, Meet Steven Spielberg, Bullseye Biography/RandomHouse, 1994
Sanello, Frank, Spielberg: The Man, the Movies, the Mythology, 1996
Baxter, John, Steven Spielberg, HarperCollins, 1997
Ferber, Elizabeth, Steven Spielberg, 1997
McBride, Joseph, Steven Spielberg: A Biography, De Capo Press, 1999
Brode, Douglas, The Films of Steven Spielberg, Citadel Press (Secaucus, NJ), 2000
עומר גולדשטיין

| --- | --- |

עומר גולדשטיין בסיום מרוץ לה פלש ואלון 2020 בבלגיה, לצד טסגאבו גרמאי
 לידה:  13 באוגוסט 1996 (בן 28) משגב, ישראל
 גובה:  174 ס״מ 
 משקל:  61 ק"ג 
 תחום:  כביש
 קבוצות עבר:  Israel Start-Up Nation
 הישגי שיא:  אלוף ישראל במרוץ כביש (2020)  אלוף ישראל במרוץ נגד השעון (2018), (2021), (2022)
 
עומר גולדשטיין (במרכז התמונה) בפודיום של מרוץ אורים 2019
עומר גולדשטיין (נולד ב-13 באוגוסט 1996) הוא רוכב אופניים ישראלי מקצועי לשעבר. הוא רכב בקבוצת Israel Start-Up Nation. גולדשטיין הוא אלוף ישראל במרוץ הכביש ב-2020 ובמרוץ נגד השעון בשנים 2018, 2021 ו-2022
קריירה

בשנת 2017 הצטרף לקבוצה החובבנית הספרדית אמפו-גויריקו טי.בי. והישג השיא שלו בקבוצה היה הניצחון בממוריאל אסטאניז אלגויבאר (צר'), מרוץ חד יומי ספרדי, אך לא מרוץ מקצועי אלא חובבני.
בשנת 2018, גולדשטיין הצטרף לקבוצה הישראלית Israel Cycling Academy, והשתתף במרוצים חשובים כמו הטור של האלפים (אנ'), מילאנו–טורינו, ג'ירו די לומברדיה, ועוד.
הוא סיים 10 בדירוג הצעירים של הטור של סלובניה(אנ'). באותה שנה השתתף גם באליפויות אירופה עד גיל 23 בנגד שעון ובכביש, בנגד שעון סיים במקום ה-38 ובכביש סיים במקום ה-47.
הוא זכה בתואר אלוף ישראל בנגד שעון, לאחר שהקדים את אהרון חיטמן ב-12 שניות. באליפות ישראל בכביש, הגיע במקום השלישי, כאשר במירוץ רכב כפועל עבור אחיו רועי, שגם ניצח את המירוץ. את עונת 2018 סיים גולדשטיין עם מקום 14 (זמן מנצח) במרוץ החד יומי גראן - פימונטה, במרוץ עצמו ניצח סוני קולברלי האיטלקי.
את 2019 גולדשטיין פתח בוואלטה סאן חואן(אנ') וסיים 43 כללי. הוא לא שמר על תוארו כאלוף ישראל בנגד השעון, לאחר שבשל לוח מרוצים צפוף נאלץ לוותר על המירוץ.
באליפות ישראל בכביש, סיים במקום ה-2, 2:10 אחרי המנצח גיא שגיב.
קריירה > התמודדויות בגרנד טורס

| גרנד טורס | 2020 |
| --- | --- |
 הג'ירו ד'איטליה: —
 הטור דה פראנס: —
 וואלטה אספניה: משתתף
הערות שוליים

↑  https://www.procyclingstats.com/race/tour-of-slovenia/2018/youth
↑  https://www.procyclingstats.com/race/european-championships-itt-u23/2018
↑  https://www.procyclingstats.com/race/european-championships/2018
↑  https://www.procyclingstats.com/race/nc-israel-itt/2018
↑  https://www.procyclingstats.com/race/nc-israel/2018
↑  https://www.procyclingstats.com/race/vuelta-ciclista-a-la-provincia-de-san-juan/2019/gc
↑  https://www.procyclingstats.com/race/nc-israel/2019
ערך זה הוא קצרמרבנושא ישראלים. אתם מוזמנים לתרום לוויקיפדיה ו.
סמפור (מדעי המחשב)

במדעי המחשב, סֶמָפוֹר (מיוונית עתיקה: σῆμα (סמא) – סימן, φωρος (פורוס) – נושא; באנגלית: Semaphore; לפי האקדמיה ללשון העברית אַתָּת) הוא מנגנון לסנכרון מספר תהליכים הפועלים במחשב במקביל, ומטרתו לפתור את בעיית המניעה ההדדית (Mutual exclusion).
הסמפור הוא למעשה הרחבה של מנגנון המנעול, והוא יכול לקבל ערכים שלמים אי שליליים. סמפור בינארי פועל למעשה כמו מנעול.
מנגנון הסמפור הומצא על ידי מדען המחשב ההולנדי אדסחר דייקסטרה באמצע שנות ה-60 של המאה ה-20, והוא נמצא בשימוש נרחב במערכות הפעלה רבות.
תיאור הבעיה ופתרונה באמצעות לולאה

כאשר קיימים מספר תהליכים אשר חולקים ביניהם משאבים משותפים (למשל תא זיכרון או קובץ), יכולה להיווצר בעיית אמינות של המידע במקרה ששני התהליכים ניגשים למשאב משותף ומשנים את תוכנו ללא סדר.
פתרון של הבעיה נעשה על ידי הגדרת "קטע קריטי", אשר כל אחד מן התהליכים יוכל להיכנס אליו או לצאת ממנו רק לאחר ביצוע מספר פעולות, שמטרתן להבטיח כי בכל נקודת זמן רק תהליך אחד נמצא בתוך קטע הקוד הקריטי שלו.
פתרונות לבעיה כוללים תמיד המתנה עד אשר תנאי כלשהו יתקיים, כתנאי לכניסת התהליך לקטע הקריטי (עד אשר תנאי כלשהו יתקיים, אל תבצע פעולה). מימוש המתנה כזו יעשה על ידי לולאת while. הבעיה בפתרון זה היא שההמתנה בתוך הלולאה דורשת זמן מעבד. בנוסף לכך, קיימת סכנה כי בעת ביצוע קטע הקוד לכניסה לקטע הקריטי, אשר מורכב ממספר פקודות (או מפקודה אחת אשר מורכבת ממספר פקודות מכונה), "ייחטף" המעבד מהתהליך וכך עלול לקרות מצב שבו המשך ביצוע התוכנית מסתמך על נתונים לא מעודכנים.
אחד הפתרונות שהוצעו לבעיה היה הוספת רכיב חומרה, המבצע סדרת פקודות בצורה אטומית שאיננה מאפשרת למערכת ההפעלה (או למתזמן) לקטוע את ביצוע סדרת הפקודות; אולם פתרון זה לא מנע את בזבוז משאבי המעבד בהמתנה לקיום התנאי לכניסה לקטע הקריטי.
פתרון הבעיה באמצעות סמפור

כיום נהוג לפתור בעיה זו על ידי שימוש בסמפור: מעין דגל (flag) אשר כדי לשנות את ערכו התהליך נדרש לבקש זאת ממערכת ההפעלה. אם הדגל כבר "נתפס" על ידי תהליך אחר, מערכת ההפעלה תעביר את התהליך ל"מצב שינה", ו"תעיר" אותו על ידי משלוח פסיקה ברגע שהדגל "משוחרר" על ידי התהליך שתפס אותו.
בצורה זו מתאפשר סנכרון ללא בזבוז זמן מעבד, וכן מובטח לנו כי מערכת ההפעלה מפקחת על מצב הדגל ושינוי של ערכו מבוצע בצורה אטומית (לא ניתן לחטוף לתהליך את המעבד בזמן שינוי ערך הדגל). במקרה שהסמפור איננו "הוגן", קרי, איננו משחרר לפי הסדר בו ניסו לתפוס אותו, קיימת בעיה של הרעבה.
אופן פעולת הסמפור

הסמפור הוא משתנה היכול לקבל ערכים שלמים לא שליליים (במקרה של סמפור בינארי הוא יכול לקבל שני ערכים בלבד, 0 ו־1).
על הסמפור מוגדרות שתי פעולות אטומיות:
אם ערך הסמפור גדול מ־0 הקטן אותו ב־1 והמשך, אחרת המתן עד שיהיה גדול מ־0, ואז הקטן אותו ב־1 והמשך.
הגדל את ערך הסמפור ב־1.
דוגמה לשימוש בסמפור בינארי על מנת לפתור את בעיית המניעה ההדדית כאשר קיימים שני תהליכים החולקים משאב משותף. הסמפור יאותחל ל־1. לפני כניסה של כל תהליך לקטע הקריטי תתבצע הפעולה הראשונה, וביציאה ממנו הפעולה השנייה.
ראו גם

בקרת מקביליות
עיבוד מקבילי
הרעבה (מדעי המחשב)
קיפאון (מדעי המחשב)
מנעול (תוכנה)
בעיית הפילוסופים הסועדים
בעיית יצרן־צרכן
| תחומים במדעי המחשב |
| --- | --- | --- |
| יסודות מתמטים | לוגיקה מתמטית • תורת הקבוצות • תורת המספרים • תורת הגרפים  • תורת הטיפוסים •  תורת הקטגוריות  • אנליזה נומרית • תורת האינפורמציה |  |
| תורת החישוביות | תורת האוטומטים • תורת הרקורסיה • תורת הסיבוכיות • מחשוב קוונטי |  |
| אלגוריתמים ומבנה נתונים | אנליזה של אלגוריתמים • גאומטריה חישובית |  |
| שפות תכנות ומהדרים | מפרש • פרדיגמת תכנות (תכנות פרוצדורלי • תכנות מונחה עצמים • תכנות פונקציונלי • תכנות לוגי) |  |
| חישוב מבוזר ועיבוד מקבילי | עיבוד מקבילי • מחשוב סריגי • בקרת מקביליות |  |
| הנדסת תוכנה | ניתוח מערכות מידע • עיצוב תוכנה • תכנות מחשבים • שיטות פורמליות • בדיקות תוכנה • מתודולוגיית פיתוח תוכנה |  |
| תקשורת | ניתוב • טופולוגיית רשת • קריפטוגרפיה |  |
| מסד נתונים | מסד נתונים יחסי • SQL • תנועה • אינדקסים • כריית מידע • CAP theorem |  |
| בינה מלאכותית | חשיבה אוטומטית • בלשנות חישובית • ראייה ממוחשבת • עיבוד שפה טבעית • בינה חישובית • מערכת מומחה • למידה חישובית • רובוטיקה |  |
| גרפיקה | הדמיה ממוחשבת • הנפשה ממוחשבת • עיבוד תמונה |  |
| שפות פורמליות | שפה רגולרית • שפה חסרת הקשר • שפה תלוית הקשר • ההיררכיה של חומסקי |  |
| שימושים במדע | ביואינפורמטיקה • מדעים קוגניטיביים • כימיה חישובית • פיזיקה חישובית • אנליזה נומרית |  |
הערות שוליים

↑  אַתָּת במילון טכנולוגיית המידע: שפות תכנות (תשע"ה), באתר האקדמיה ללשון העברית
יהושע חנקין

| --- | --- |

יהושע חנקין עם רעייתו אולגה
 לידה:  26 בדצמבר 1864 קרמנצ'וג, האימפריה הרוסית 
 פטירה:  11 בנובמבר 1945 (בגיל 80) תל-אביב, פלשתינה (א"י) 
 מקום קבורה:  אתר הקבורה בגן הלאומי מעיין חרוד
 בת זוג:  אולגה חנקין
 
יהושע חנקין נוטע עץ בעמק יזרעאל
דף מתוך "ספר הברית", שנחתם על ידי מייסדי רחובות בוורשה, 1890. המסמך מציין כי אדמות המושבה נרכשו מאת יהושע חנקין (המסמך המקורי מוצג בארכיון רחובות).
פתח מערת הקבורה של יהושע ואולגה חנקין בשוליו של עמק יזרעאל
בול המנציח את יהושע חנקין
יְהוֹשֻׁעַ חַנְקִין (26 בדצמבר 1864 – 11 בנובמבר 1945) היה פעיל ציוני מאנשי הציונות המעשית, מנהלה של הכשרת היישוב. רכש כ-750,000 דונם של קרקעות בארץ ישראל ובמיוחד בעמק יזרעאל, עבור ההתיישבות היהודית, מתוך כ-2 מיליון דונם קרקע פרטית שהיו בבעלות יהודית ערב מלחמת העצמאות.
חנקין התגלה כבעל כישרון בתחום גאולת הקרקע. הוא התמצא היטב בחוק המקרקעין העות'מאני, שלט בעגה הערבית הארץ ישראלית, הכיר את מנהגי הערבים וקשר קשרים ענפים עם בעלי קרקעות. אשתו הייתה אולגה לבית בלקינד, מיילדת במקצועה, שיילדה בין היתר את נשותיהם של בעלי הקרקעות הערביים.
ביוגרפיה

חנקין נולד בכ"ז בכסלו תרכ"ה לשרה ויהודה לייב חנקין בכפר קטן בסמוך לקרמנצ'וג, בפלך פולטבה שבדרום האימפריה הרוסית (ב"תחום המושב" היהודי; כיום אוקראינה).
במשפחה היו שבעה ילדים - ארבעה בנים ושלוש בנות. אביו עסק בחקלאות, בניגוד לרוב היהודים בסביבתו, שהיו סוחרים ובעלי מלאכה. בנוסף לכך, היה אביו מעורה בחוגי ההשכלה, מה שמסביר את ההחלטה הלא שגרתית לשלוח את יהושע - בן הכפר - לגימנסיה בעיר הסמוכה. בגימנסיה התוודע יהושע לתרבות הרוסית ולספרותה. כמו רבים מחבריו בגימנסיה, חלם יהושע על שחרור העם הרוסי משלטונו העריץ של הצאר והטבת מצבם של האיכרים הרוסים. יהושע התכונן יחד עם חבריו למרד בשלטון הצאר, ובמקביל עזר לאביו בעבודת האדמה, שם התחשל והתחנך להגנה עצמית.
כשהיה חנקין בן שש-עשרה פרצו פרעות "הסופות בנגב". עקב כך, הצטרפה משפחתו ל"חובבי ציון", ובחורף 1882 עלתה לארץ ישראל והתיישבה ביפו.
ביוגרפיה > לאחר העלייה לארץ

ביפו החל אביו של חנקין לתכנן עלייה להתיישבות חקלאית, הקים שם את "ועד חלוצי יסוד המעלה" והיה מעורב ברכישת קרקעות בעיון קרא (עליהן קמה המושבה ראשון לציון) שלא יצאה לפועל על ידי הוועד. מיפו עברה משפחת חנקין לראשון לציון, שם הייתה באפשרותה היכולת להגשים את חלומה לעבד את אדמת הארץ. ביתו היה הבית הראשון שהוקם במושבה. ידיעותיו בחקלאות איפשרו לאביו להישאר עצמאי בנחלתו ולא לשקוע בחובות, כמו יתר האיכרים, שנכנעו לתכתיבים של פקידי הברון רוטשילד. בראשון לציון התעמתה משפחת חנקין עם פקידות הברון, כשסירבה לחתום איתם על הסכם ולהיות כפופה למרותם. מאוחר יותר הסתכסכו איכרי ראשון לציון עם פקידי הברון, והמשפחה הצטרפה לאיכרים המורדים. המרד הסתיים בפיטוריו של אחד מהפקידים, לאחר שהאיכרים שטחו בפני אשתו של הברון (שבאה לפשר בין הצדדים) את הקשיים שמערים עליהם הפקיד. הפקידים האחרים, שזעמו על פיטוריו של הפקיד, דרשו מכל האיכרים במושבה לחתום על ההסכם כתנאי להישארותם במקום. משפחת חנקין, שעמדה בסירובה לחתום על ההסכם, לא הייתה מוכנה לעזוב את המושבה. אך בעקבות פנייה של נציג "חיבת ציון" לאולגה בלקינד, ארוסתו של יהושע חנקין, בבקשה לשכנע את המשפחה לעזוב, עברה המשפחה למושבה גדרה, שלא פעלה בחסות הברון ופקידיו, שם נישאו בני הזוג.
בגדרה יצרה המשפחה קשרים טובים עם הערבים בסביבה. יהושע למד ערבית והיה אורח קבוע אצל הפלאחים ובעלי הקרקעות הערבים, למד את מנהגיהם והכיר אותם מקרוב.
יחד עם משפחת חנקין באו לגדרה משפחות פיינברג ובלקינד שייצרו מחנה לעומת יתר אנשי גדרה. החלו ויכוחים סוערים ומריבות בין שני המחנות. עלייה גדולה מרוסיה הביאה באותו זמן להאמרת מחירי הנחלות ביפו וביתר המושבות הקיימות. לכן החליט מחנהו של חנקין לנצל את המחירים הגבוהים, למכור את נחלותיהם בגדרה ולעבור ליפו.
חנקין החליט לחזור ליפו ולפעול משם למען גאולת האדמות – כלומר קניית אדמות מערבים ומכירתן לצורך התיישבות יהודית. הקרקע הראשונה שרכש חנקין הייתה שטח של 10,000 דונם בח'ירבת דוראן. הוא קנה את הקרקע בכסף רב, שאותו התחייב להחזיר בזמן קצר. אהרון אייזנברג, חברו של חנקין, התגייס לעזרתו ופנה אל נכבדי היישוב החדש בבקשה להיות מעורבים במכירת הקרקעות; אך אלו גילו התנגדות לרעיון "גאולת האדמות", והציבו תנאים שונים להצטרפות ליוזמת מכירת הקרקעות. חנקין ואייזנברג לא הסכימו לתנאים, ובתגובה הם פרסמו את כוונתם לעלות על הקרקע בפורים. בפורים התקיים טקס העלייה לקרקע, שבו נאמו מספר נכבדים, ואנשים מכל הסביבה באו וטיילו על הגבעות. בתום הטקס קנו מספר אנשים חלקות אדמה מחנקין. למזלו של חנקין, באותה תקופה הגיע לארץ אליהו זאב לוין אפשטיין, שליח החברה "מנוחה ונחלה", שחיפש קרקע כדי להקים מושבה. על אף קשיים מסוימים במשא ומתן עם החברה, הצליח חנקין בסופו של דבר למכור את האדמות ל"מנוחה ונחלה", וזו הקימה עליה את המושבה רחובות בשנת תר"ן-1890.
ביוגרפיה > פועלו במסגרת גאולת האדמות

ב"אני מאמין" שלו הגדיר חנקין את משימת חייו:
אודה ואתוודה שמשאת-נפשי היתה תמיד גאולת כל הארץ בזמן הכי קצר וחתרתי בכל רמ"ח אברי להפוך עוד בימי חיי את החלום הזה לעובדה מוחשית. לפיכך לא היתי מרוצה אף פעם ולא אמרתי מעולם דיינו
ב-1890 קנה 10,000 דונם בח'ירבת דוראן, שעליהם הוקמה רחובות.

ב-1891 רכש ממשפחת ח'ורי 30,000 דונם של ביצות, שעליהן הוקמה חדרה ושם קבע את ביתו.

ב-1909 רכש 10,000 דונם שעליהם הוקמו הקואופרציה והמושבה במרחביה.

ב-1915 הוגלה על ידי שליטי האימפריה העות'מאנית לטורקיה. בתום מלחמת העולם הראשונה שב לארץ ישראל.

ב-1920 רכש, בתמיכת קק"ל, 51,000 דונם בעמק יזרעאל. על אדמות אלו הוקמו היישובים נהלל, כפר יחזקאל, תל יוסף, עין חרוד וגבע.
בשנות ה-20 רכש, בסיועו של ארגון ציוני קנדה, את אדמות עמק חפר.
בשנים 1930–1931 רכש במכירה פומבית בסביבות 120 דונם בין כפר סבא הערבית לקלקיליה, עליהם הוקם משק האוצר.
ב-1932 התמנה למנהל חברת הכשרת היישוב.
באמצע שנות ה-30 נקנו על ידי יהושע חנקין ומשה סמילנסקי כשלושים אלף דונם באזור עסלוג' שבנגב עבור החברה להכשרת היישוב. על אדמה זו הוקם, בשנת 1943, קיבוץ רביבים.
ב-20 שנות חייו האחרונות היה מעורב ברכישתן של קרקעות בהיקף של כ-600,000 דונם.
לחנקין ורעייתו אולגה לא היו ילדים.
חנקין נפטר בתל אביב, ונקבר ליד רעייתו אולגה, על הר הגלבוע. אתר הקבורה שלו כלול היום בתוך גן לאומי מעיין חרוד.
הנצחתו

על שמו כפר יהושע בעמק יזרעאל ורחובות בחדרה, ברעננה, בתל אביב, ברחובות, בהרצליה, בהוד השרון, בעפולה, בראשון לציון, בקדימה, בחולון, בפתח תקווה וחיפה. גבעת אולגה, שהיא שכונה בחדרה, נקראת על-שם אשתו. בשנת 2003 הנפיק דואר ישראל בול עם דיוקנו.
בשנת 1966 נשרף ארכיונו הפרטי של חנקין בשריפה בבית צים בתל אביב.
לקריאה נוספת

אות מאבשלום, נאוה מקמל-עתיר. מספר את סיפורו של אבשלום פיינברג שהיה אחיינה של אשתו אולגה (היא גם יילדה אותו בהיותה מיילדת). אבשלום גר עם יהושע חנקין בחדרה אותה הקים. הספר מספר גם על הקשיים שהיו לחנקין עם תושבי חדרה שהאשימו אותו בכל סבליהם ובמיוחד המלריה אותה התחייב למגר בעזרת ייבוש הביצות.